Title: Príloha č
Author: Dušan Podhorský
Last saved by: spano
Company: ÚNMS SR

Príloha č. 3
Skúšobníctvo
Súčasný stav
Vývoj skúšobníctva v predošlom období postupoval v súlade s vládou schválenou Koncepciou štátnej politiky technickej normalizácie, metrológie a skúšobníctva a s celospoločenským smerovaním k transformácii. V sledovanom období nastali tri zásadné zmeny vo vývoji skúšobníctva v SR.
Prvá zmena nastala v októbri 1998 prijatím zákona č. 90/1998 Z. z. o stavebných výrobkoch a predovšetkým od 1. januára 2000, ktorou bola účinnosť zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (ďalej len „zákon o zhode“) ako aj jeho vykonávacích predpisov vo forme nariadení vlády. Pre viaceré skúšobne však priniesla aj novú orientáciu vynútenú znížením výkonov posudzovania výrobkov, ktoré dovtedy boli povinne certifikované.
Druhá zmena sa týkala pozvoľného prechodu vlastníctva skúšobní zo štátneho na privátne. V súčasnosti je 70 % autorizovaných osôb v privátnom sektore, ostatné sa na prechod pripravujú. Prechod iba začína v organizáciách MP SR (veterinárne ústavy). Významnou zmenou je vznik právnickej osoby Testing Service Slovakia ako organizačného celku pripravujúceho sa na budúce pôsobenie v zmenených podmienkach v kvalite, rýchlosti služieb a rozsahu zodpovedajúcom skúšobným domom v EÚ.
Tretia zmena sa týka nových foriem medzinárodnej spolupráce skúšobníctva. Z počiatočného opatrného stanoviska k podpísaniu dohôd o vzájomnom uznávaní výsledkov skúšok významné skúšobne postupne prešli k samostatnej aktivite v oblasti vzájomného uznávania. Podstúpili akreditáciu SNAS a zahraničnými spoločnosťami, ktorá im priniesla uznanie v EÚ. Najvýznamnejším výsledkom je účinnosť PECA od 1. 7. 2003 v 5 výrobkových oblastiach a notifikácia prvých 15 autorizovaných osôb. Týmto sa slovenské autorizované osoby zaradili medzi európske uznávané skúšobne ako notifikované inštitúty EK registrované v európskom úradnom vestníku príslušnými registračnými označeniami. Tento proces pokračuje tzv. druhou vlnou PECA a bude pokračovať aj po vstupe SR do EÚ. 
Postavenie a úlohy ÚNMS SR v skúšobníckych štruktúrach
Ústredný orgán štátnej správy ÚNMS SR:
a) 	je garantom	:
–	za legislatívu v harmonizovanej oblasti výrobkov,
–	za notifikáciu/autorizáciu právnických osôb v zmysle platnej legislatívy) za podpory poradného orgánu predsedu ÚNMS SR pre túto oblasť,

) Zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.

–	za skúšobníctvo v SR pre výrobky v rozsahu legislatívnych potrieb EÚ v rámci voľného pohybu tovaru,
–	za aktívnu účasť za SR v odborných sekciách EÚ pre oblasť skúšobníctva,
–	a koordinátorom cez rámcové programy v oblasti skúšobníctva pre čerpanie fondov EÚ;
b) zodpovedá:
–	–	za vydávanie Vestníka ÚNMS SR,
–	–	za odborné pripomienkovanie legislatívy iných rezortov v oblasti skúšobníctva,
–	–	za voľný pohyb tovaru a služieb;
c) kontroluje:
–	–	odbornú úroveň notifikovaných/autorizovaných osôb,
–	–	efektívne využívanie prostriedkov určených pre rozvoj skúšobníckych činností,
–	–	informačný systém v oblasti skúšobníctva,
–	–	 existenciu a plnenie podmienok uvedených v rozhodnutí o autorizácii a dodržiavanie  zákona č. 264/1999 Z. z. v znení neskorších predpisov;
d) koordinuje:
–	–	porady notifikovaných/autorizovaných osôb za spoluúčasti orgánov trhového dohľadu,
–	–	odbornú, legislatívnu spoluprácu medzi štátnou správou, samosprávou, univerzitami, priemyslom vo väzbe na notifikované/autorizované osoby,
–	– 	legislatívu pre oblasť skúšobníctva s MVRR SR,
–	–	spoluprácu a činnosti notifikovaných/autorizovaných osôb s orgánmi trhového dohľadu,
–	–	oblasť výrobkov v neregulovanej oblasti;
e) podporuje:
–	–	finančne rozvoj skúšobníctva, zabezpečuje technickú podporu, legislatívnu podporu skúšobníctva,
–	–	uzatváranie dvojstranných a viacstranných dohôd pre vzájomnú spoluprácu a pomoc notifikovaných/autorizovaných osôb,
–	–	vytváranie združovania skúšobní do skúšobníckych domov,
–	–	predvstupovú pomoc u budúcich kandidátskych štátov po r. 2004 v Európskom hospodárskom priestore.
Expandovanie na trhy EÚ
Jednotný trh Európskej únie po pridružení kandidátskych krajín sa stane i v oblasti skúšobníctva jednotným skúšobníckym konkurenčným priestorom. Znamená to etablovanie sa notifikovaných orgánov v oblasti skúšobníctva na ďalších teritóriách mimo SR. Platí to aj opačne, že zahraničné orgány budú mať snahu preniknúť na teritórium SR.
Dlhodobou výhodou slovenského skúšobníctva je vysoká kvalifikácia zamestnancov, vysoký stupeň technického vybavenia laboratórií, kvalita služieb a predovšetkým vysoko konkurenčná cena skúšobníckych služieb. Tento prvok efektívnosti môže zohrať zásadnú konkurenčnú výhodu pri ďalšom rozvoji slovenského skúšobníctva.
Expandovanie v skúšobníctve bude možné i na územia štátov, ktoré nebudú ešte členmi EÚ, ale s ktorými bude mať EÚ vrátane SR dlhodobé obchodné väzby.

Na základe doterajších skúseností táto činnosť bude smerovaná prostredníctvom dvojstranných a viacstranných dohôd notifikovaných/autorizovaných osôb na priamu spoluprácu s príslušnými skúšobňami vo východných štátoch.
Toto by bolo vykonávané v rámci exportov výrobkov a služieb z územia SR a opačne. Takto by bola zabezpečená garancia bezpečnosti a kvality výrobkov pri importe na európsky trh vrátane ázijských teritórií.
V súčasnej dobe sa postupne napĺňajú dvojstranné dohody medzi notifikovanými/autorizovanými osobami s Ukrajinou, Bieloruskom, štátmi bývalého SNŠ, Bulharskom, Rumunskom, ale i Čínou.
Koncentrácia skúšobníckych subjektov
Predstavuje nevyhnutný proces zefektívňovania výkonov, centralizácie odborného potenciálu a lepšieho presadenia sa medzi skúšobníckou konkurenciou. Takéto organizačné zoskupenia lepšie napĺňajú nezastupiteľnú úlohu štátu pri ochrane obyvateľstva pred uvádzaním nebezpečných výrobkov na trh. Preto v rámci koncentrácie skúšobníckych činností musí štát na nich participovať.
Všetky rozvinuté štáty Európy i sveta podporujú a rozvíjajú skúšobníctvo v tomto nevyhnutnom rozsahu:
a)	tak, aby boli úplne pokryté zákonné požiadavky nariadeniami vlády SR v rozsahu výrobkov uvádzaných na trh SR,
b)	tak, aby bol pokrytý minimálny rozsah bezpečnosti výrobkov v kritických situáciách, t. j. nevyhovujúce – nebezpečné typy výrobkov a zariadení nesmú prekročiť 10 % hranicu  reprezentačnej vzorky odobratej nezávislým orgánom dohľadu na trhu.
Preto i centralizácia skúšobní do väčších organizačných celkov, tzv. skúšobných domov má svoje logické opodstatnenie.
V SR pracuje už 3. rok voľné združenie 6-tich skúšobní – právnických osôb pod názvom Testing Service Slovakia a prináša týmto členom veľa pozitívnych výsledkov na národnej i medzinárodnej úrovni.
Ďalšia možnosť sa javí forma spolupráce prostredníctvom virtuálnych skúšobníckych sietí s angažovaním sa všetkých zainteresovaných strán. V týchto sieťach budú spolupracovať podniky, projektové organizácie, univerzity s notifikovanými/autorizovanými skúšobňami spoločne rôznych zameraných projektov, napr. v rámci 6RP, projektoch na riešenie technicko-environmentálno-zdravotníckej úrovni výrobkov. Ako podporné skúšobnícke organizácie môžu v tom výrazne napomáhať TSSK, EUROLAB SLOVAKIA, Asociácia skúšobní a pod.
Rozvíjanie spolupráce s orgánmi trhového dohľadu
Po vstupe SR do EÚ sa činnosť orgánov dohľadu na trhu bude zvyšovať (požiadavka EK v hodnotiacich správach). Ich kvalitná činnosť, meraná úspešnosťou inšpekčného zásahu, by mala v značnej miere závisieť od spolupráce so skúšobnými laboratóriami, ktoré sú dobre pripravené na činnosť skúšania a posudzovania zhody vlastností odobratej vzorky výrobku z trhu s požadovanými vlastnosťami.
Koncepčným cieľom preto bude zintenzívniť túto spoluprácu a dosiahnuť legislatívne zabezpečenie úzkej súčinnosti inšpektorov dohľadu na trhu a skúšobných technikov autorizovaných/notifikovaných osôb. Jedným zo spôsobov by mohlo byť ustanovenie v novele zákona o ochrane spotrebiteľa, alebo v pripravovanom zákone o všeobecnej bezpečnosti výrobkov.
Druhým spôsobom by mohla byť novela zákona o SOI a iných inšpekčných orgánoch.
Rozširovanie dobrovoľného skúšania a certifikácie výrobkov
Ďalším reálne možným rozvojovým priestorom v rámci koncepčných zámerov je zameranie sa na pomoc autorizovaným/notifikovaným orgánom v neharmonizovanej oblasti. Výhodou je, že aj po vstupe SR do EÚ predmetná oblasť zostáva v kompetencii jednotlivých štátov, t. j. vlády SR, ministerstiev a ostatných orgánov štátnej správy, ktoré majú v kompetencii vydávanie vyhlášok, opatrení a iných legislatívnych záväzných predpisov. Táto oblasť si vyžaduje dobrú a aktívnu koordinačnú spoluprácu týchto orgánov. Vyžaduje si cielenú spoluprácu orgánov trhového dohľadu s notifikovanými/autorizovanými osobami.
Pre slovenského spotrebiteľa v rámci nákupu a výberu výrobkov z neharmonizovanej oblasti môže veľmi pomáhať tzv. doplnková značka zhody s STN, EN, ISO normami, ktorej pravidlá a koordináciu zabezpečuje SÚTN. Táto bude garantovať skúšanie a certifikácie výrobkov, t. j. jej stabilnú bezpečnostnú úroveň od nezávislého orgánu a prispela by k rozšíreniu dobrovoľného skúšania a certifikácie výrobkov v podmienkach SR.
Skúšobníctvo bude zabezpečovať i preventívne aktivity a to odbornými radami v spotrebiteľských časopisoch. Ako najlepšia cesta sa javí pomoc spotrebiteľom prostredníctvom spotrebiteľských centier, ktoré úrad plánuje zriaďovať. Je preto potrebné obnoviť projekt „Expertný prieskum trhu“, ktorý bol pod gesciou úradu vynikajúcim nástrojom na ochranu spotrebiteľa pred nebezpečnými výrobkami. 
Ďalším dôležitým faktorom bude úzka spolupráca s výrobcami, združeniami výrobcov, asociáciou zamestnávateľských zväzov a združení i v rámci technologických a výrobných procesov, kde legislatívne a vykonávaním skúšok bude možné urýchľovať uvádzanie bezpečných výrobkov na trh.
Skúšobníctvo bude aktívne pôsobiť i v odborných hodnotiteľských komisiách v rôznych výrobkových súťažiach vyhlásených ministerstvami, III. sektorom, na výstavách a pod.
Zvyšovanie odbornej úrovne zamestnancov
Zvyšovanie odbornej úrovne zamestnancov je nevyhnutnou prioritou rozvoja autorizovanej/notifikovanej osoby. Za dôležitejšiu úlohu treba pokladať zavedenie systémov manažérstva kvality (systém výnimočnosti EFQM) ako požiadavky, ktorá zabezpečí pridanú hodnotu často prevyšujúcu niektoré skúšobne v zahraničí. 
Za základný kvalifikačný predpoklad bude ÚNMS SR aj naďalej pokladať akreditáciu Slovenskou národnou akreditačnou službou a bude ju pri autorizácii vyžadovať ako transparentný a svetovo uznávaný postup hodnotenia odbornej zdatnosti žiadateľa.
K zvyšovaniu odbornosti, najmä však k informovanosti o najnovších pripravovaných zmenách a metodickom usmernení patria pravidelné porady vedúcich zamestnancov autorizovaných osôb, ktoré poriada ÚNMS SR. Ďalšou kategóriou porád sú porady zainteresovaných autorizovaných a notifikovaných osôb. Tieto porady sú zamerané na vzájomné informovanie sa účastníkov o najnovších poznatkoch v rámci konkrétnych smerníc. Oba typy porád by mali nadobudnúť ničím nenarušovanú pravidelnosť, čo v koncepcii treba pokladať za jeden z realizačných cieľov s čo najrýchlejším začiatkom tejto činnosti.
Skúšobne musia byť spôsobilé sledovať a používať legislatívne predpisy pre skúšanie bezpečnosti výrobkov z národného i medzinárodného kontextu, jazykovo musia byť pripravení i v odbornej terminológii.
Preto musia svoju odbornosť:
–	preukazovať pravidelne min. 1x ročne v rámci udelených notifikácií, autorizácií, akreditácií, certifikácií,
–	trvale preukazovať spôsobilosť absolvovaním cyklického vzdelávania v rámci systému vzdelávania v gescii úradu,
–	preukazovať porovnávacími národnými resp. medzinárodnými meraniami v príslušných skúšobníckych odboroch,
–	tvorbou – harmonizáciou legislatívnych predpisov
–	preukazovať účasťou a odbornou činnosťou v technických (normalizačných) komisiách,
–	preukazovať ako experti na poradách notifikovaných orgánov v rámci EÚ resp. poradách ÚNMS SR,
–	preukázať zabezpečovaním odborných príspevkov v odborných a spotrebiteľských časopisoch,
–	preukazovať na spoločných odborných akciách organizácií dohľadu na trhu (SOI),
–	preukazovať v rámci súdnych sporov a reklamácií expertnými posudkami.